RESOLUCIÓN do 19 de agosto de 2024, da Dirección Xeral de Familia, Infancia e Dinamización Demográfica, pola que se publica a Resolución do 19 de agosto de 2024 de concesión das axudas convocadas mediante a Orde do 26 de abril de 2024 pola que se establecen as bases que rexerán o procedemento de concesión de axudas para a posta en marcha de casas niño durante os anos 2024, 2025, 2026 e 2027, e se procede á súa convocatoria (código de procedemento BS403C).
Consellería de Política Social e Igualdade — III. Outras disposicións — 26/08/2024

No
Diario Oficial de Galicia
, número 93, do 14 de maio, publícase a Orde do 26 de abril de 2024 pola que se establecen as bases que rexerán o procedemento de concesión de axudas para a posta en marcha de casas niño durante os anos 2024, 2025, 2026 e 2027, e se procede á súa convocatoria (código de procedemento BS403C).
De conformidade co artigo 17 da dita orde, a resolución dos expedientes de axuda, logo da fiscalización da proposta, corresponde á persoa titular da Dirección Xeral de Familia, Infancia e Dinamización Demográfica que resolverá por delegación da persoa titular da Consellería de Política Social e Igualdade.
Unha vez finalizado o procedemento de conformidade coas bases, con data do 19 de agosto de 2024 o órgano competente para resolver emite a resolución que finaliza o procedemento de concesión de subvencións.
Así mesmo, o artigo 18 da mesma orde, establece que se publicarán no
Diario Oficial de Galicia
, de conformidade co artigo 45 da Lei 39/2015, do 1 de outubro, do procedemento administrativo común das administracións públicas, os actos administrativos de requirimento de emenda de documentación, así como a correspondente resolución.
Polo exposto,
Primeiro. Ordenar a publicación no
Diario Oficial de Galicia
do contido íntegro da Resolución do 19 de agosto de 2024, ditada no procedemento BS403C, de concesión de axudas para a posta en marcha de casas niño durante os anos 2024, 2025, 2026 e 2027 que se xunta á presente resolución no anexo.
Segundo. Comunicar que a Resolución do 19 de agosto de 2024, que finaliza este procedemento, esgota a vía administrativa e contra ela poderá interpoñerse recurso potestativo de reposición ante o mesmo órgano que a ditou, no prazo dun mes contado a partir do día seguinte ao da publicación da dita resolución no
Diario Oficial de Galicia
ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir do día seguinte ao da súa publicación no
Diario Oficial de Galicia
.
Santiago de Compostela, 19 de agosto de 2024
Resolución do 19 de agosto de 2024 ditada no procedemento BS403C de concesión de axudas para a posta en marcha de casas niño durante os anos 2024, 2025, 2026 e 2027.
Finalizado o procedemento de conformidade coas bases, despois de que o órgano instrutor realizara todas as actuacións necesarias para a determinación e comprobación dos datos das solicitudes presentadas, e pasara os expedientes completos para a súa valoración á Comisión de Valoración, unha vez que esta informou emítese, por parte do dito órgano instrutor, a proposta de resolución.
Vista a proposta de resolución da Subdirección Xeral de Demografía e Conciliación de conformidade co disposto no artigo 14.1 da Orde do 26 de abril de 2024 pola que se establecen as bases que rexerán o procedemento de concesión de axudas para a posta en marcha de casas niño durante os anos 2024, 2025, 2026 e 2027.
Primeiro. Conceder ás persoas que se relacionan no anexo I as axudas convocadas na dita orde de convocatoria con cargo ás aplicacións orzamentarias 13.02.312B.470.0 e 13.02.312B.770.0.
As axudas concedidas condicionaranse ao cumprimento de todas as obrigas establecidas na Orde do 26 de abril de 2024 pola que se establecen as bases que rexerán o procedemento de concesión de axudas para a posta en marcha de casas niño durante os anos 2024, 2025, 2026 e 2027, e se procede á súa convocatoria (código de procedemento BS403C).
A xustificación da subvención realizarase de acordo co establecido no artigo 22 da orde de convocatoria.
O pagamento da subvención realizarase de acordo co establecido no artigo 23 da Orde do 26 de abril de 2024.
As persoas beneficiarias disporán dun prazo de 2 meses, ampliable a tres no caso de cooperativas de traballo asociado, contados a partir da publicación desta resolución no
Diario Oficial de Galicia
para achegar a documentación prevista nas letras m) a p) do artigo 11.1, no caso de que non fose achegada coa solicitude, así como para acreditar o acondicionamento do inmoble de acordo co establecido no artigo 4.1.c) da Orde do 26 de abril de 2024.
Segundo. Dar por desistidas e desestimar as solicitudes das persoas relacionadas no anexo II polas causas que se detallan.
Terceiro. Esta resolución, que finaliza o procedemento, esgota a vía administrativa e contra ela poderá interpoñerse recurso potestativo de reposición ante o mesmo órgano que a ditou, no prazo dun mes contado a partir do día seguinte ao da súa publicación no
Diario Oficial de Galicia
, ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir do día seguinte da publicación no
Diario Oficial de Galicia
.
Santiago de Compostela,19 de agosto de 2024. A conselleira de Política Social e Igualdade. P.D. (artigo 17 da Orde do 26 de abril de 2024; DOG núm. 93, do 14 de maio). Jacobo Rey Sastre. Director xeral de Familia, Infancia e Dinamización Demográfica